เริ่มมีอาการมาได้ประมาณ 2 เดือนค่ะ ตอนเริ่มมีอาการจะมีการกระตุกของกล้ามเนื้อบริเวณต่างๆ เช่น ท้อง, ขา (อาการเหมือนตากระตุก) หลังจากนั้นจะเริ่มมีอาการสั่นเหมือนคนหนาวสั่นและกระตุก ตัวซีด เหมือนคนจะเป็นลม มักจะเป็นตอนเป็นประจำเดือน มักมีอาการอยู่ประมาณ 30นาทีถึง 1 ชั่วโมง ควรไปพบแพทย์ไมค่ะ หรือหากมีอาการควรทำอย่างไร
สวัสดีค่ะ กล้ามเนื้อกระตุก เป็นอาการที่เกิดจากการหดเกร็งของกล้ามเนื้อทันทีทันใดและกล้ามเนื้อคลายตัวสลับกันโดยควบคุมไม่ได้ อาการคือเกิดการกระตุก หรือสั่น ของกล้ามเนื้อทันทีทันใด ส่วนมากมักจะเกิดขึ้นทีละจุด แต่ในบางครั้งอาจเกิดได้พร้อมกันทั่วร่างกาย สาเหตุของการเกิดกล้ามเนื้อกระตุก ได้แก่- กล้ามเนื้อกระตุกหลังการออกกำลังกาย เนื่องมาจากกรดแลกติก ซึ่งเป็นของเสียในกระบวนการเผาผลาญพลังงานถูกเก็บสะสมมากขึ้นในขณะการออกกำลัง- จากความเครียดและความวิตกกังวล- การได้รับคาเฟอีนและสารกระตุ้นอื่น ๆ มากเกิน- ขาดสารอาหารและวิตามิน เช่น วิตามินดี วิตามินบี หรือแคลเซียม- ภาวะขาดน้ำและเกลือแร่ ส่งผลให้กล้ามเนื้อหดตัวและกระตุก มักเกิดกับกล้ามเนื้อขนาดใหญ่ เช่น ขา แขน หรือลำตัว- การใช้ยาบางชนิด เช่น คอร์ติโคสเตียรอยด์ (Corticosteroids) ยาเม็ดฮอร์โมนเอสโตรเจน ก็อาจกระตุ้นให้เกิดการกระตุกของกล้ามเนื้อได้- มีโรคหรือปัญหาความผิดปกติทางด้านระบบประสาท เช่น โรคกล้ามเนื้อเสื่อม โรคกล้ามเนื้ออ่อนแรง เป็นต้นทั้งนี้ หากอาการกระตุก เกิดขึ้นเฉพาะช่วงที่เป็นประจำเดือน รวมถึงมีอาการคล้ายจะเป็นลม อาจเกิดจากการที่ร่างกายเสียเลือดมาก มีภาวะขาดน้ำ และอาจเป็นผลของการเปลี่ยนแปลงฮอร์โมนได้ ซึ่งหากไม่ได้มีอาการในช่วงอื่นๆ ที่ไม่ได้มีประจำเดือนมา ก็ไม่น่าเกิดจากโรคอะไร แต่หากมีอาการกระตุกในช่วงอื่นๆ ที่ไม่ได้มีประจำเดือนมาด้วย ก็ควรไปพบแพทย์เพื่อตรวจหาสาเหตุค่ะ ทั้งนี้ หากมีอาการเสียเลือดประจำเดือนมากในแต่ละเดือน และมีภาวะซีด (โดยดูได้จากสีของเยื่อบุตาตรงเปลือกตาล่าง หากซีดกว่าปกติ ก็น่าจะมีภาวะโลหิตจาง) ก็ควรไปพบสูติ-นรีแพทย์เพื่อตรวจหาสาเหตุด้วยค่ะในเบื้องต้น ก็ควรดื่มน้ำเปล่ามากๆ ทานอาหารที่มีประโยชน์ให้หลากหลาย ไม่ดื่มชา กาแฟ และเครื่องดื่มที่มีแอลกอฮอล์ นอนหลับพักผ่อนให้เพียงพอ ลดความเครียดต่างๆ ที่มี เป็นต้น